
ZABORAVI 


Zaboravi da noćas pada lišće, 
u svakom listu da je srca dio. 
Nebo je vječno i zvijezde su vječne, 


pod njima i ti samo list si bio. 


Zaboravi da vjetar noćas njiše 
bez ptica grane i da sve se gasi. 
Zar nisi i sam ispružio ruke 


da barem nešto od svega se spasi | 


Zaboravi da noćas pada lišće, 
da s lišćem sve će u nepovrat zaći. 
Vrati se u se ! Tu ćeš opet zvijezde, 


grane i ptice kao nekad naći. 

AKO SPOMENEM 


Ako spomenem oblak 
ili granu slomljenu, 
neka te 

riječ moja 


ne zaboli. 


Ništa, ništa novo to nije. 


Nekoga uvijek oblak 
na nove letove mami, 
neko se uvijek bolno 
nad granom slomljenom 


smije. 


NATGROBLJU 


Sinoć je pao zadnji list 
na ploču mramornu bijelu. 
Sred groblja je zvonik vitak i čist 


nosio k nebu kapelu. 


Nad vrbu se mjesec nadvio žut 
i mramor hladno je sjao. 
Oćutjeh tad da zadnji put 


i na me listak je pao. 


I dugo sam gledao grobova red 
i ploču mramornu bijelu. 
Sred groblja je zvonik vitak i blijed 


nosio k nebu kapelu. 


KADA SI! 


Kada si prvi put rekla : 

Volim te, 

ranjena je ptica izletjela iz gnijezda 
i na modrim krilima 

donijela 


proljeće. 


O, zašto sada tugujem 
za pticom 


i za proljećem 2 


OPROSTI 


Oprosti, što još ponekada vidim 
U dječjim očima 
rascvjetane trešnje moga djetinjstva 


i što me obične riječi ganu. 


Oprosti, što se još ponekada sjetim 
da me žita tišinom zovu 


i rosna jutra da svanu. 


Oprosti, što još ponekada sanjam 
put kroz poljane snježan, 

što zaboravim 

da je život okrvavljena ptica 


pa budem miran i nježan. 


ZASADIO SAM 


Zasadio sam prvi cvijet 
ovoga proljeća, 

da bi ga ti, 

kada se rascvjeta, 


ubrala. 


Cvijet nade. 
Cvijet ljubavi. 


Uz stazu cvijet je cvjetao 
i ruku tvoju čekao, 

i čekajući čeznuo 

i čeznući 


uvenuo. 

BABA J1E: NOČ 


Sada je noć, i kasni sati 
ko crna straža idu mukom. 
U prozor jesen mrivo lišće 


iz tame baca hladnom rukom. 


Na stolu venu zadnje ruže, 
u dušu svaki list mi pane 
i probudi u meni spomen 


na sate suncem obasjane. 


I vidim, sve se nade gase 
i pune su mi smrti zjene. 
I ja sam samo list na grani 


što ove noći bolno vene. 


NEKAD 


Nekad je dosta i jedna riječ 
kad srce tone u mraku, 
da vidiš ptica radostan let 


i cvjetnu granu u zraku. 


Nekad je dosta i osmijeh blag 
nježnog obećanja, 
da život opet bude ti drag 


i srce opet da sanja. 

NEKOG SAM 


Nekog sam jednom zavolio. 


U snu 
ili 
na javi 2 


Od te mi se ljubavi i sad 
ponekad srce smiješi, 
ponekad 


nebo plavi. 


NA PERONU 


Sama se drhtava ruka ispružila 
i onda je nemoćno pala. 
U tamu je brzo tonuo vlak, 


još okna čudno su sjala. 


K nebu sam suzne digao oči. 
Vjetar mi mrsio vlasi. 
Zvijezda se jedna rušila tad 


i gledah kako se gasi. 

ZAŠTO SI TUŽAN 


Zašto si tužan 

i zašto ti misli lutaju 
po nekadanjim putima 
već davno, 


davno mrtvog proljeća ? 


Možda si i suviše nježno volio 
pa ti sada dvostruko 
prazninu 


srce osjeća 2? 


Oblaci nebom gone se. 


I teške sjene padaju. 


U nepovrat se slivaju 


pod žutim lišćem valovi. 


Prolaze sni i zanosi, 
ostaju vjerni 
samo bolovi. 


JESEN 


U granju vjetar zbori sumorno 
i kao srca ranjena 
otkidaju se 


listovi. 


U prozorima sumrak miriše, 
U osami se razliva 
pod vrtom 


česma skrivena. 


U visinama ruže krvave. 


Na srcu ptica ranjena 
za jatom svojim 


tuguje. 

KAKTUS 


Za 24 sata kaktus se rascvjeta 


i uvene. 


Kaktus je cvjetao 

i ja sam Te čekala, 
jer se 

i srce moje 


rascvjetalo. 


Tebe 


nije bilo ! 


Kada si došao, 

kaktus je uvenuo, 

U srcu samo spomen je 
na mrtvu čežnju 


ostao. 


Za 24 sata kaktus se rascvjeta 


i uvane. 

NE PRUŽAM RUKE 


Ne pružam ruke naslućenoj sreći, 


niti me život mami varkom snova. 
Šutnjom se može mnogo više reći 


kad jesen njiše grane kestenova. 


Na stazi lišće. Oblaci nad glavom. 
U toku rijeka nanosom se muti. 
Na vjetru stablo razapeto javom 


stoji 1 misli, i misleći šuti. 


Što ljubav digne iznad zemnog kala 
i čemu zanos krila nebom zlati, 


u ponor padne pjenušavih vala, 


u stvarnost svaku sreću bol povrati. 
I zato šuti o sudbini snova 


kad jesen njiše grane kestenova. 


POSLIJE RASTANKA 


Na rastanku smo stisnuli ruke 
i kao obično 
rekli : 


Laku noć | 


Kada sam zgasio svijeću, 


vlažno je uzglavlje bilo. 


To mi je bila teška, 
možda 


najteža noć. 


SVErS&TiG EZ dkva 


Sve što živi rodjeno je 


Iz istoga korijena boli. 


Čovjek 
da je pretvori u sreću, 
stablo 


u dozrio plod. 


Čovjek ispruža ruke 
za neuhvaćenom pticom snova, 
stablo u strepnji prati 


tamnih oblaka hod. 


Nad čovjekom 
i nad stablam 
šuti 


zeledjen svod. 


ISPRUŽIO SAM RUKE 


Ispružio sam ruke pune ljubavi, 
bio sam posve sam. 
Svakom sam htio vedrinu neba 


i nježnost srca da dam. 


Niko mi nije vidio ruke 
ni čežnje njihove plam. 
Sada su pune smirenog bola 


i opet posve sam sam. 


POSLIJE. SI TIJE 


Svi, koji imaju majke, danas znaju 
da su majke patnice 


na stazama smrti. 


Svi, koji imaju majke, danas znaju 

da su majke patnice na križu ljubavi svete, 
da je svaki onaj, 

što je danas u snijegu krvav pao, 


njihovo drago dijete ! 


| zato su danas oči majkama beznadja pune, 
i majke izgubljene stoje 


nad križem svojega ploda | 


A vani pada noć 
i pahuljice slijeću 
krvave 


sa svoda. 


SBPPJEPFA C 


Na stazi mojoj sve se nekud gasi 
i u daljinu povlači i skriva. 

Sad mi je bliže što mnogi ne slute 
i što je bilo pa se samo sniva. 


U srcu jesen, a još često želim 

da pomilujem rukom žita zrela. 

Sad bolje vidim što mi život dao, 
a što je nekad moja mladost htjela. 


I teško mi je kad sa štapom podjem 
u nadi da ću nek>g dragog sresti, 

a tad se sjetim da već mnogih nema 
i da sam putnik ostavljen na cesti. 


U zraku nekad čujem cvrkut ptica 
pa i sam podjem srcem nebu plavom. 
Ponesen čežnjom, koliko li puta 

o stablo ili o zid lupim glavom | 


| tada stanem i ne pitam zašto 
i ovaj san mi stvarnost grubo uze, 
samo mi ruka zadršće, jer ne znam 
da li sa lica brišem krv il' suze. 


SAD MISLEEM 


Jurju Lončareviću 


Sad mislim na jesen, na jablane same, 
na ptice što suludo kruže, 

na lišće i oblak, 

na pjesnike, koji 


s tišinom noćnom se druže. 


Na onog, što skromno ulicom ide 
u svome starom kaputu 
i kao da nešto veliko čeka, 


zamišljen stane na putu. 


Sad mislim na jesen, na djetinjstva dane, 
što rane smijehom blaže, 
na one koji su ljubili mnogo 


pa sada utjehu traže. 


Na gnijezda mislim srušena grubo, 
na maglu, studen i kiše, 
na one, koji su voljeli život, 


a sada nema ih više. 

KASNI PROLAZNIK 


U satu sna i hladnog muka 
kad noga tiše pločnik gazi, 
nevidljiva se digne ruka 


i spušta listove po stazi. 


| prolazniku lica žuta 
sa grane koju tuga mori, 
na rams mrtav list zaluta 


i tko zna što mu nijemo zbori. 


A kada težak korak mine 
niz cestu koja u noć slazi, 
uzdahnu stabla od tišine 


i list do lista sja na stazi.. 


POKRAJ VODOSKOKA 


Jesen su prsti nevidljivi pleli 

i lišće s grana slijetalo u muku, 
kad smo se pokraj vodoskoka sreli 
i kad si toplu pružila mi ruku. 


Gnijezda su parkom tugovala brižna 
ko dijete kada tješiti ga treba. 

O, koko si tad bila nedostižna 

s očima punim proljetnoga neba | 


| gledao sam kako kosa plava 
u hladnom suncu treperi i gori, 
a s vodoskoka mlaz se rascvjetava 
i da je vrijeme umiranja zbori. 


A ja sam čuo samo tvoje riječi, 
što sva su stabla slušala u krugu, 
da nova ljubav stare rane liječi, 
da nade uvijek pobjedjuju tugu. 


Koliko svijetla od tvojega smijeha 
bilo je tada pod jesenjim granjem, 
dok se je suton modrio vrh streha 
i zadnje lišće palo s olakšanjem. 


| sad, dok mrzle kapi okna tuku 
u noći tame, lutanja i grijeha, 
ja želim tvoju nježnu, toplu ruku 


i svijetlo tvoga rascvjetanog smijeha. 


I dok samoćom venu kasni sati 
i s tugom opet miriti se treba, 
ja želim da te barem spomen vrati 


s očima punim proljetnoga neba. 


KAPI KISE 


Niz okno klize kapi kiše. 
Pod niskim nebom kuće šute. 
Na grani nema ploda više. 


U tamu večer vodi pute. 


Sad osamljene čežnja mori 
za ženom, bratom ili drugom. 
Na stolu kasna svijeća gori, 


U prozor jesen kuca s tugom. 


| dok se gase teški sati 
i kap do kapi sja u muku, 
zaželiš da ti neko svrati 


i pruži punu mira ruku. 


Al nikog nema. Usne šute. 
Na stolu svijeća gori tiše. 
U tamu večer vodi pute. 


Niz okno klize kapi kiše. 


UDJI U SVOJE SAMOĆE KRUG 


Udji u svoje samoće krug 
nad kojom zvijezde se pale. 
Mnogima vjeran postat ćeš drug, 


brige bit će ti male. 


Mirno će u te spustit se zov 
s rubova sna i jave. 
Nebo je svakom patniku krov, 


drugovi daljine plave. 


Ti ćeš ko drevni stajati mag 
pred kojim svjetlost se stere, 
Život će opet zvati te drag 


na izvor snova i vjere. 


SAMO JOS JEDNOM 


Samo još jednom htio hih da banem 
u ranu večer ili u svanuće 
na prag kod bake, kad se miris javi 


svježega mlijeka i lepinje vruće. 


O, kako rado kraj ognja bih sio 
dok pruće cvrči i iskrom pucketa, 
i dugo, dugo slušao gdje plamen 


o stadu priča i o daru ljeta. 


| gledao bih kako zlatna sjena 
po baki trepti, dok sa bijelog zida 
drhtavom rukom paučinu briše 


i stari tanjur i kašiku skida. 


O, gdje je sada oganj * Gdje je baka, 
i ona zlatna sjena, ono pruće, 
i onaj tanjur i kašika stara, 


i miris mlijeka i lepinje vruće + 


LISTOPAD 


Drveta jutros šume tiše. 
Na stazi zlalan list se žari. 
Uz crne peći javljaju se 


na uglovima kestenjari. 


U parku rijedak gost još Sjedi, 
na licu mu se budi sjeta. 
Pod stopalima prolaznika 


grančica suha zapucketa. 


Nad krovovima nema ptica. 
U žutu šutnju tonu stvari. 
Uz rijeku, tužan i pun briga, 
u nebo gleda jablan stari. 


SADA VEĆ ZNAM 


Sada već znam za blagoslov tišine, 
što kao melem obavija stvari. 
U njoj se opet jave iz daljine 


radosti skromne i bolovi stari. 


| vidim da su radosti mi bile 
tek mokro krilo, koje diže nada 
na putu, što me tako često zvao 


u raskoš nekog dalekoga grada. 


A boli 2 Kako i sad mirno svijetle 
u nekoj čistoj, prozračnoj čistini, 
da bolje vidim kako život ruši 


sve, koji idu iz tame k visini. 


| sad, kad znam za blagoslov tišine 
u kojoj ništa skriveno mi nije, 
ja mirno gledam iz ove nizine 


gdje bol se sreći, sreća bolu smije. 

